የተመድ የሰብዓዊ መብት ከፍተኛ ኮሚሽነር ዘይድ ራአድ የኢትዮጵያ ጉብኝታቸውን ጀመሩ
የተባበሩት መንግስታት ድርጅት የሰብዓዊ መብት ከፍተኛ ኮሚሽነር ዘይድ ራአድ በኢትዮጵያ ጉብኝታቸውን ጀመሩ።ኮሚሽነሩ በኢትዮጵያ የሚያደርጉት ጉብኝት ለሁለተኛ ጊዜ ሲሆን፥ የኢትዮጵያ መንግስት ባደረገላቸው ግብዣ መሠረት እንደመጡም ታውቋል።የተመድ የሰብአዊ መብት ከፍተኛ ኮሚሽነር ዘይድ ራአድ ለአራት ቀናት በሚያደርጉት ጉብኝትም ከኢፌዴሪ ጠቅላይ ሚኒስትር ዶክተር አብይ አህመድ ጋር ተገናኝተው የሚወያዩ ይሆናል።እንዲሁም ከህዝብ ተወካዮች ምክር ቤት አፈ ጉባዔ፣ ከኢትዮጵያ ሰብዓዊ መብት ኮሚሽን ኮሚሽነር፣ ከሲቪክ ማህበራት ተወካዮች እና ከሌሎች ከፍተኛ የመንግስት ባለስልጣናት ጋር ተገናኝተው እንደሚወያዩም ይጠበቃል።በተጨማሪም የአፍሪካ ህብረት እና በተባበሩት መንግስታት የሰብአዊ መብት ድርጅቶች በሚያደረጉት ውይይት ላይም እንደሚካፈሉም ተነግሯል።ከውይይቱ በኋላም የአፍሪካ ህብረት ኮሚሽን ሊቀመንበር ሙሳ ፋቂ መሃመት እና እና የተመድ የሰብአዊ መብት ኮሚሽነር ዘይድ ራአድ በጋራ ጋዜጣዊ መግለጫ የሚሠጡ ይሆናል።ኮሚሽነሩ በአዲስ አበባ ዩኒቨርሲቲ በመገኘትም በሰብአዊ መብት ጉዳዮች ዙሪያ ማብራሪያ እንደሚሠጡም ይጠበቃል።የተመድ ከፍተኛ የሰብአዊ መብት ኮሚሽነሩ ዘይድ ራአድ ባሳለፍነው ዓመት ግንቦት ወር ወደ ኢትዮጵያ መምጣታቸው የሚታወስ ሲሆን፥ በወቅቱም በኢትዮጵያ ስላለው የሰብአዊ መብት አያያዝ ዙሪያ ከሀገሪቱ ጠቅላይ ሚኒስትር እና ከፍተኛ ባለስልጣናት ጋር መወያየታቸው ይታወሳል።በተጨማሪም በምስራቅ አፍሪካ ቀጠና ስላለው የሰብአዊ መብት ጉዳይ ላይም ከምስራቅ አፍሪካ ሰብዓዊ መብት ጉዳዮች ቢሮ ኃላፊዎች ጋር ተወያይተዋል።ኮሚሽነሩ ለሁለተኛ ጊዜ በኢትዮጵያ የሚያደርጉት ጉብኝትም በኢትዮጵያ ሰብአዊ መብት ኮሚሽን ግብዣ የሚደረግ መሆኑን ተመድ አስታውቋል።(ኤፍቢሲ)     